
Seimo Europos reikalų komiteto delegacija Jungtinėse Amerikos Valstijose aptarė dvišalių santykių stiprinimo galimybes
LR Seimo Europos reikalų komiteto delegacija, kurios sudėtyje buvo Seimo pirmininko pirmasis pavaduotojas Vydas Gedvilas, Seimo pirmininko pavaduotojas ir Europos reikalų komiteto pirmininkas Gediminas Kirkilas, opozicijos lyderis Andrius Kubilius, Ryšių su Jungtinėmis Amerikos Valstijomis grupės pirmininkas ir Europos reikalų komiteto pirmininko pavaduotojas Emanuelis Zingeris,  lapkričio 16-20 dienomis lankėsi Vašingtone (Jungtinės Amerikos Valstijos). Intensyvaus vizito metu delegacija susitiko su JAV Senato Užsienio reikalų komiteto Europos ir regioninio saugumo bendradarbiavimo pakomitečio pirmininku Ron Johnson, Atstovų Rūmų Užsienio reikalų komiteto Europos reikalų pakomitečio pirmininku Dana Rohrabacher, Atstovų Rūmų bendradarbiavimo su Baltijos šalimis grupės nariais, kitais įtakingais JAV Senato ir Atstovų rūmų politikais.

Vizito metu delegacija dalyvavo strateginėje apskrito stalo diskusijoje su JAV saugumo ir gynybos ekspertais Europos politikos analizės centre (Center for European Policy Analysis), strateginėje apskrito stalo diskusijoje su svarbiausių JAV nevyriausybinių organizacijų atstovais, diskusijoje su Amerikos Lietuvos verslo tarybos nariais, diskusijoje su įtakingais nuomonės formuotojais „White House Writers Group“, diskusijoje apie regiono saugumą laikraščio Washington Post redakcijoje.

Vizito metu taip pat įvyko susitikimai su Tarptautinio valiutos fondo, Transliuotojų Valdančiosios Tarybos nariais bei Amerikos Balso ir Laisvosios Europos Radijo atstovais, Baltųjų Rūmų ir Valstybės departamento atstovais bei JAV derybininkais dėl Transatlantinės prekybos ir investicijų partnerystės sutarties (TTIP).

Europos reikalų komiteto pirmininkas Gediminas Kirkilas, apibendrindamas delegacijos narių nuomones, įvertino vizito metu vykusį pasikeitimą nuomonėmis su JAV atstovais kaip ypač savalaikį ir reikšmingą, pabrėždamas jog Seimo bendradarbiavimas su JAV politikais ir nevyriausybinėmis organizacijomis turėtų būti labiau glaudus ir nuoseklus, ypatingai dabartiniame geopolitiniame kontekste.

Diskusija CEPA
http://www.cepa.org/content/securing-baltic-region-lithuania%E2%80%99s-strategic-perspective

